Trifidų dienos
Trifidų dienos (angl. The Day of the Triffids) – anglų rašytojo fantasto Džono Vindemo postapokaliptinės fantastikos romanas, išleistas 1951 m. Kūrinyje aprašomi įvykiai po neįprasto, tariamo meteorų lietaus, kai dauguma pasaulio žmonių, jį stebėdami, apanka, o agresyvūs augalai trifidai pradeda žudyti žmones. „Trifidų dienos“ buvo pirmas romanas, kurį rašytojas pasirašė Džono Vindemo vardu. Pagal romaną 1962 m. sukurtas meninis filmas tokiu pat pavadinimu, trys radijo spektakliai (1957, 1968 ir 2001 m.) ir du televizijos serialai (1981 ir 2009 m.). 1952 m. romanas nominuotas Tarptautinei fantastinės literatūros premijai, 2003 m.įtrauktas į BBC 200 geriausių knygų (The Big Read) sąrašą. Romanas turėjo įtakos ir filmo 28 dienos po siužetui.